अर्थशास्त्रम्/अधिकरणम् २/अध्यायः ३४
मुद्रा-अध्यक्षो मुद्रां माषकेण दद्यात्  ।। ०२.३४.०१  ।।
 समुद्रो जन-पदं प्रवेष्टुं निष्क्रमितुं वा लभेत   ।। ०२.३४.०२  ।।
 द्वादश-पणं अमुद्रो जानपदो दद्यात्  ।। ०२.३४.०३  ।।
 कूट-मुद्रायां पूर्वः साहस-दण्डः तिरो-जन-पदस्यौत्तमः   ।। ०२.३४.०४  ।।
 विवीत-अध्यक्षो मुद्रां पश्येत्  ।। ०२.३४.०५  ।।
 ग्राम-अन्तरेषु च विवीतं स्थापयेत्  ।। ०२.३४.०६  ।।
 चोर-व्याल-भयान्-निम्न-अरण्यानि शोधयेत्  ।। ०२.३४.०७  ।।
 अनुदके कूप-सेतु-बन्ध-उत्सान्स्थापयेत् । पुष्प-फल-वाटांश्च   ।। ०२.३४.०८  ।।
 लुब्धक-श्व-गणिनः परिव्रजेयुररण्यानि   ।। ०२.३४.०९  ।।
 तस्कर-अमित्र-अभ्यागमे शङ्ख-दुन्दुभि-शब्दं अग्राह्याः कुर्युः शैल-वृक्ष-अधिरूढा वा शीघ्र-वाहना वा   ।। ०२.३४.१०  ।।
 अमित्र-अटवी-संचारं च राज्ञो गृह-कपोतैर्मुद्रा-युक्तैर्हारयेत् । धूम-अग्नि-परम्परया वा   ।। ०२.३४.११  ।।
 द्रव्य-हस्ति-वन-आजीवं वर्तनीं चोर-रक्षणं  । ।। ०२.३४.१२अ ब  ।।
 सार्थ-अतिवाह्यं गो-रक्ष्यं व्यवहारं च कारयेत्  ।। ०२.३४.१२च्द्  ।।